VSA stel reisverbod teen SA inJoe Biden (Foto: AP Photo/Matt Rourke) Die VSA het soos vermoed Suid-Afrika se naam gevoeg by dié van lande wat nie toegelaat word om tans na Amerika te reis nie. Die Amerikaanse president, Joe Biden, het Maandag in ’n verklaring gesê die Amerikaanse sentrum vir siektebeheer en -voorkoming (CDC) het sy beleid oor internasionale reise opnuut nagegaan en besluit om die bestaande verbod op reisigers vanaf Ierland, Brasilië, Brittanje en 26 Europese lande te hernu in ’n poging om die verspreiding van die koronavirus te keer. ’n Verbod op reisigers van Suid-Afrika is intussen bygevoeg weens wydverspreide Covid-19-oordrag in dié land asook die nuwe variant, bekend as B1351, wat onlangs in SA kop uitgesteek het. Die verbod tree Saterdag in werking. Die eerste geval van die nuwe Covid-19-variant wat onlangs in Brasilië opgemerk is, is intussen in die VSA aangemeld, het die gesondheidsowerhede in die Amerikaanse deelstaat Minnesota Maandag in ’n verklaring gesê. Die variant is by ’n inwoner opgemerk wat onlangs na Brasilië gereis het. “Die pasiënt, ’n inwoner van die Twin Cities-metrogebied Minneapolis en Saint Paul, het vroeg in Januarie positief vir Covid-19 getoets en is aangesê om hom te isoleer,” lui die verklaring. ’n Laboratorium het later opgemerk dat die geval dié van die Brasiliaanse variant is. Drie gevalle van die nuwe Britse Covid-19-variant is ook onlangs in Minnesota opgemerk. Die VSA gaan tans gebuk onder meer as 24 miljoen bevestigde Covid-19-gevalle en meer as 400 000 Covid-19-verwante sterftes.